永叔寄澄心堂紙二幅
作者：梅堯臣
朝代：宋

paragraphs: 昨朝人自東郡來，古紙兩軸緘縢開。
滑如春冰密如蠒，把玩驚喜心徘徊。
蜀牋蠹脆不禁久，剡楮薄慢還可咍。
書言寄去當寶惜，慎勿亂與人翦裁。
江南李氏有國日，百金不許市一枚。
澄心堂中唯此物，靜几鋪寫無塵埃。
當時國破何所有，帑藏空竭生莓苔。
但存圖書及此紙，輦大都府非珍瓌。
于今已踰六十載，棄置大屋牆角堆。
幅狹不堪作詔命，聊備麤使供鸞臺。
鸞臺天官或好事，持歸秘惜何嫌猜。
君今轉遺重增愧，無君筆札無君才。
心煩收拾乏匱櫝，日畏撦裂防嬰孩。
不忍揮毫徒有思，依依還起子山哀。